ททท. จัดกิจกรรม Amazing Thailand Countdown 2018 @ กาญจนบุรี
ททท. จัดกิจกรรม Amazing Thailand Countdown 2018 @ กาญจนบุรี



การท่องเที่ยวแห่งประเทศไทย จัดกิจกรรม Amazing Thailand Countdown 2018 @ กาญจนบุรี ที่สะพานข้ามแม่น้ำแคว เพื่อกระตุ้นเศรษฐกิจและส่งเสริมการเดินทางท่องเที่ยวของจังหวัด
 
นายนภดล ภาคพรต รองผู้ว่าการด้านการตลาดในประเทศ การท่องเที่ยวแห่งประเทศไทย เป็นประธานเปิดงาน “Amazing Thailand Countdown 2018 @ Kanchanaburi” ณ สะพานข้ามแม่น้ำแคว อำเภอเมือง จังหวัดกาญจนบุรี ระหว่างวันที่ 30-31 ธันวาคม 2560 และ 1 มกราคม 2561 โดยมีนายบวรศักดิ์ วานิช รองผู้ว่าราชการจังหวัดกาญจนบุรี พร้อมด้วยหัวหน้าส่วนราชการร่วมพิธีเปิด
 

 
การท่องเที่ยวแห่งประเทศไทย (ททท.) มีแนวทางการจัดงานเฉลิมฉลองปีใหม่ Amazing Thailand Countdown 2018 โดยดำเนินการในพื้นที่ต่างๆ ทั่วทุกภูมิภาคของประเทศไทย แบ่งเป็น 5 จังหวัด 5 ภาค ได้แก่ ภูมิภาคภาคกลาง ได้แก่ จังหวัดกาญจนบุรี , ภูมิภาคใต้ ได้แก่ จังหวัดภูเก๊ต , ภูมิภาคภาคตะวันออกเฉียงเหนือ ได้แก่ จังหวัดสกลนคร , ภูมิภาคภาคเหนือ ได้แก่ จังหวัดลำปาง และภูมิภาคภาคตะวันออก ได้แก่ จังหวัดระยอง ภายใต้ Concept "5ช. คือ ชม ชิม ช็อป ช่วย แชร์" และ "4ส. คือ เสน่ห์ สนุก สบาย สุดแซ่บ" และเพื่อเป็นการกระตุ้นการเดินทางท่องเที่ยวในพื้นที่จังหวัดกาญจนบุรี ควบคู่กับบรรยากาศ ความสนุกสนานในการร่วมฉลองเทศกาลวันขึ้นปีใหม่ และก้าวสู่ปีท่องเที่ยววีถีไทย2561 อย่างเป็นทางการ ภายใต้แนวคิด "ขบวนสีสันแห่งความสุข" ประกอบด้วย "ขบวน" หมายถึง บรรยากาศของการเดินทางโดยรถไฟซึ่งเป็นเอกลักษณ์ของจังหวัดกาญจนบุรี , "สีสัน" หมายถึง การแสดงถึงความสนุกสนานความหลากหลาย ตามแนวคิด Open to the new Shades , "ความสุข" หมายถึง การมีส่วนร่วมในบรรยากาศการเฉลิมฉลองในช่วงเทศกาลส่งท้ายปีเก่าต้อนรับปีใหม่ ในการจัดกิจกรรมครั้งนี้มี การแสดงจากวงดนตรีท้องถิ่น ขบวนพาเหรด และ "สีสันแห่งความสุข" Opening Show การแสดงจากศิลปินนักร้อง ร่วมชิมอาหารและเครื่องดื่มพื้นบ้านร้านดังในจังหวัด พร้อมร่วมเล่นเกมและลุ้นรับของรางวัลทุกคืน